Με 250 αστυνομικούς και ειδικούς φρουρούς εφαρμόζεται το νέο επιχειρησιακό πρόγραμμα αστυνόμευσης, πεζών και εποχουμένων περιπολιών, καθώς και ειδικών δράσεων, από τις 23 Ιανουαρίου 2020, στην ευρύτερη περιοχή του κέντρου της Αθήνας. Στο πρόγραμμα έχουν ενταχθεί αστυνομικοί της Υποδιεύθυνσης Περιπολιών της Ομάδας Εμφανούς Αστυνόμευσης και Αμεσης Ανταπόκριση «Πάνθηρες» και των Ομάδων Παραεμπορίου.

Οι αστυνομικοί και οι νέοι ειδικοί φρουροί περιπολούν καθημερινά και διενεργούν συστηματικούς αστυνομικούς ελέγχους σε 16 τομείς – περιοχές του κέντρου της πόλης. Παράλληλα, για την πληρότητα των ελέγχων, πλαισιώνονται με αστυνομικούς από Υπηρεσίες Τροχαίας, Ασφάλειας και Αλλοδαπών καθώς και προσωπικό της Δημοτικής Αστυνομίας και των Υπηρεσιών καθαριότητας του Δήμου Αθηναίων. Για τις μετακινήσεις τους χρησιμοποιούν ευέλικτα υπηρεσιακά δίκυκλα και ποδήλατα, ενώ έχουν εφοδιαστεί με φορητούς ηλεκτρονικούς υπολογιστές με πρόσβαση σε βάσεις δεδομένων της Αστυνομίας.

Σύμφωνα με την αστυνομία, στο πρώτο 15νθημέρο εφαρμογής του νέου επιχειρησιακού σχεδίου, έγιναν 167 συλλήψεις, μεταξύ άλλων, για κλοπές, ναρκωτικά, παραεμπόριο και λαθραία καπνικά προϊόντα. Σημειώνεται, ότι συνολικά ελέγχθηκαν 6.759 άτομα, ενώ έγιναν 1.828 προσαγωγές.

Επίσης, κατασχέθηκαν, μεταξύ άλλων, 4μαχαίρια, 82,4 γραμμάρια ηρωίνης, 43 ναρκωτικά χάπια, 14,3 γραμμάρια κρυσταλλικής μεθαμφεταμίνης, 140 συσκευασίες καπνού και 2.118 πακέτα λαθραία τσιγάρα. 1.169 είδη ρουχισμού και 4.790 λοιπά είδη παραεμπορίου.

Τέλος, εντοπίστηκαν τρεις αποθήκες προϊόντων παραεμπορίου, ενώ σε τρεις περιπτώσεις απομακρύνθηκαν άτομα που είχαν καταλάβει παράνομα κτίρια και χώρους.

Πηγή: ΑΠΕ – ΜΠΕ